Document ID: 32010R0459

A BIZOTTSÁG 459/2010/EU RENDELETE
(2010. május 27.)
a 396/2005/EK európai parlamenti és tanácsi rendelet II., III. és IV. mellékletének a bizonyos termékekben, illetve azok felületén található egyes növényvédő szerek legmagasabb megengedett szermaradékszintje tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére és 14. cikke (1) bekezdésére,
mivel:
(1)
A 396/2005/EK rendelet II. melléklete és III. mellékletének B. része legmagasabb megengedett szermaradékszinteket (a továbbiakban: MRL-ek) állapít meg az azoxistrobin, cipermetrin, indoxakarb, izoxaflutol, etefon, fenitrotion, lambda-cihalotrin, metomil, profenofosz, piraklosztrobin, tiakloprid, triadimefon, triadimenol, trifloxistrobin tekintetében. A 396/2005/EK rendelet III. mellékletének A. része MRL-eket állapít meg az aminopiralid, boszkalid, buprofezin, klorantranilipol, ciprodinil, difenokonazol, fluzilazol, foszetil, imidakloprid, mandipropamid, metazaklór, protiokonazol, spinetoram, spiro-tetramát, kén és tebukonazol tekintetében.
(2)
A növényvédő szerek forgalomba hozataláról szóló, 1991. július 15-i 91/414/EGK tanácsi irányelv (2) szerinti, az azoxistrobin hatóanyagot tartalmazó növényvédő szer karórépára való alkalmazásának engedélyezésére irányuló eljárás keretében - a 396/2005/EK rendelet 6. cikke (1) bekezdésének megfelelően - kérelmet nyújtottak be az érvényben lévő MRL módosítására.
(3)
Az aminopralidot illetően ilyen jellegű kérelem a legelőkre történő alkalmazás tekintetében érkezett. Ez utóbbi alkalmazás esetében szükséges a szarvasmarhák veséjére vonatkozó, létező MRL módosítása, mivel a növényvédő szer legelés közben bekerül a szarvasmarhák szervezetébe. A boszkalidot illetően az apró uborkára és a cukkinira történő alkalmazás tekintetében érkezett ilyen jellegű kérelem. A ciprodinilt illetően a gumós zellerre történő alkalmazás tekintetében érkezett ilyen jellegű kérelem. A difenokonazolt illetően az édesköményre, a petrezselyemre, a zellerlevélre és a turbolyára történő alkalmazás tekintetében érkezett ilyen jellegű kérelem. Az indoxakarbot illetően a cseresznyefélékre és cukorrépára történő alkalmazás tekintetében érkezett ilyen jellegű kérelem. Az izoxaflutolt illetően a szermaradék meghatározásának módosítására érkezett ilyen jellegű kérelem. A foszetilt illetően a retekre történő alkalmazás tekintetében érkezett ilyen jellegű kérelem. A lambda-cihalotrint illetően az articsókára és a ribizlire történő alkalmazás tekintetében érkezett ilyen jellegű kérelem. A metazaklórt illetően a repcemagra, a kelre, a káposztára, a karórépára, a tarlórépára és a gabonafélékre történő alkalmazás tekintetében érkezett ilyen jellegű kérelem. Ez utóbbi alkalmazás esetében szükséges a szarvasmarhák, juhok és kecskék májára vonatkozó, létező MRL módosítása, mivel a repcemagot, kelt, káposztát, karórépát, tarlórépát és gabonaféléket takarmányozásra használják, és a szermaradékok bekerülhetnek a fent említett állatok takarmányába. Szükséges továbbá az állati termékekre vonatkozóan a szermaradék meghatározásának módosítása. A piraklosztrobint illetően a céklára, az apró uborkára és a cukkinira történő alkalmazás tekintetében érkezett ilyen jellegű kérelem. A spiro-tetramátot illetően a szilvára és a cseresznyefélékre történő alkalmazás tekintetében érkezett ilyen jellegű kérelem. A tebukonazolt illetően a karórépára és a tarlórépára történő alkalmazás tekintetében érkezett ilyen jellegű kérelem. A tiaklopridot illetően a galambbegysalátára, a zellerre és az édesköményre történő alkalmazás tekintetében érkezett ilyen jellegű kérelem. A trifloxistrobint illetően a pasztinákra, a petrezselyemgyökérre, a bakszakállra, a karórépára és a tarlórépára történő alkalmazás tekintetében érkezett ilyen jellegű kérelem.
(4)
A 396/2005/EK rendelet 6. cikke (2) és (4) bekezdésének megfelelően kérelmeket nyújtottak be a spinetoram őszibarackra (ideértve a nektarint is) és sárgabarackra történő alkalmazását illetően. A spinetoram őszibarackra, nektarinra és sárgabarackra történő alkalmazása Dél-Afrikában, Argentínában, Chilében, Új-Zélandon és Izraelben magasabb szermaradékszintet eredményez, mint a 396/2005/EK rendelet III. mellékletében megállapított MRL. Annak érdekében, hogy az őszibarack, nektarin és sárgabarack importját ne gátolják kereskedelmi akadályok, magasabb MRL megállapítása szükséges.
(5)
Az érintett tagállamok - a 396/2005/EK rendelet 8. cikkének megfelelően - értékelték a fent említett kérelmeket, majd az értékelő jelentéseket továbbították a Bizottságnak.
(6)
Az Európai Élelmiszerbiztonsági Hatóság (a továbbiakban: hatóság) megvizsgálta a kérelmeket és az értékelő jelentéseket, különösen a fogyasztókat és adott esetben az állatokat érintő kockázatokat, és indokolással ellátott véleményt adott ki a javasolt MRL-ekről. (3) Ezen véleményeket továbbította a Bizottságnak és a tagállamoknak, valamint hozzáférhetővé tette őket a nyilvánosság számára.
(7)
A hatóság indokolással ellátott véleményeiben foglalt következtetései szerint az adatokra vonatkozó valamennyi követelmény teljesült, és az MRL-ek kért módosításai - 27 speciális európai fogyasztói csoport fogyasztói expozíciós szintjének megfigyelése alapján, tekintettel a fogyasztók biztonságára - elfogadhatók. A hatóság figyelembe vette az anyagok toxikológiai tulajdonságaira vonatkozó legfrissebb információkat. Sem a fent felsorolt anyagokat tartalmazó élelmiszerek fogyasztása által okozott, egész életen át tartó kitettség, sem a szóban forgó termények túlzott fogyasztása által előidézett, rövid időtartamú kitettség esetén nem merült fel a megengedhető napi bevitel (acceptable daily intake, ADI) vagy az akut referenciadózis (acute reference dose, ArfD) meghaladásának kockázata. Bizonyos esetekben a hatóság úgy ítélte meg, hogy az értékelést végző tagállam által javasolt MRL-nél magasabb MRL-re van szükség. Ilyenkor indokolt a hatóság által javasolt magasabb MRL engedélyezése, amennyiben a hatóság ezt az MRL-t biztonságosnak ítélte. Más esetekben a hatóság úgy ítélte meg, hogy az értékelést végző tagállam által javasolt MRL-nél kisebb MRL is elegendő. Ilyenkor az alacsonyabb MRL-t indokolt elfogadni.
(8)
A 396/2005/EK rendelet 12. cikke (2) bekezdésének megfelelően a hatóság értékelte az etefon tekintetében érvényben lévő MRL-ek biztonságosságát (4) , és arra a következtetésre jutott, hogy a létező CXL-ek figyelembevétele érdekében az MRL-eket 12 termény esetében növelni lehetne.
(9)
A fenitrotionra a gabonafélék tekintetében megállapított MRL érvényessége 2009. június 1-jén lejárt. Az egyértelműség kedvéért a 396/2005/EK rendeletben indokolt feltüntetni a gabonafélékre vonatkozóan e növényvédő szer analitikai kimutathatóságának alsó határát (LOD).
(10)
A hatóság a ként illetően következtetésében (5) azt javasolta, hogy e növényvédő szerre, mivel toxicitása alacsony, ne vonatkozzanak többé MRL-ek. E következtetés fényében indokolt az e növényvédő szerre érvényben lévő MRL-eket törölni, és a szert a 396/2005/EK rendelet IV. mellékletében feltüntetni.
(11)
Az MRL-ekre vonatkozó megfelelő módosítások - a hatóság indokolással ellátott véleménye alapján és a kérdés szempontjából jelentős tényezőket figyelembe véve - eleget tesznek a 396/2005/EK rendelet 5. cikke (1) bekezdésében és a 14. cikke (2) bekezdésében megfogalmazott követelményeknek.
(12)
2009. július 4-én a Codex Alimentarius Bizottság CXL-eket fogadott el az azoxistrobin, buprofezin, klorantranilipol, cipermetrin, fluzilazol, imidakloprid, lambda-cihalotrin, mandipropamid, metomil, profenofosz, protiokonazol, spinetoram, spiro-tetramát, tebukonazol, triadimefon és triadimenol tekintetében. Ezeket a CXL-eket MRL-ként fel kellene venni a 396/2005/EK rendeletbe, kivéve azokat a CXL-eket, amelyek nem tekinthetők biztonságosnak az európai fogyasztói csoport számára, és amelyek kapcsán az Unió fenntartással élt a Codex Alimentarius Bizottság irányában.
(13)
A 396/2005/EK rendeletet ezért ennek megfelelően módosítani kell.
(14)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 396/2005/EK rendelet II., III. és IV. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Az efetonra vonatkozó MRL-eket 2010. június 8-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. május 27-én.

Labels: 7
0
17
6